Մոնի Մոշոնով

Շլոմո (Մոնի) Մոշոնով (եբրայերեն՝ שלמה (מוני) מושונוב‎, օգոստոսի 18, 1951(1951-08-18), Ռամլա, Իսրայել), թատրոնի և կինոյի իսրայելցի կատակերգու դերասան, ռեժիսոր, սցենարիստ, հեռուստահաղորդավար։ Հանդես է եկել Իսրայելի առաջատար թատրոններում (այդ թվում՝ Կամերի Հաբիմա թատրոն), 21 տարի եղել է  «Զեյ-զե!» հանրահայտ ժամանցային հեռուստածրագրի հաղորդավար։ 2001 թվականին արժանացել է Իսրայելի կինոակադեմիայի Օֆիր մրցանակի՝ տղամարդու երկրորդական լավագույն դերակատարման համար, 2005 թվականին` Իսրայելի հեռուստատեսության ակադեմիայի մրցանակի՝ որպես լավագույն կատակերգու դերասան, երկու անգամ արժանացել է Հադաս և Ռաֆայել Կլյաչկինների մրցանակին 1999 թվականին` որպես դերասան և 2001 թվականին՝ որպես ռեժիսոր։


== Կենսագրություն ==
Մոնի Մոշոնովը ծնվել և մեծացել է Ռամլայում, բուլղարացի գաղթականների ընտանիքում։ Ավարտել է Թել Ավիվի համալսարանի թատերական բաժինը, որտեղ նրան դասավանդել է Նոա Չիլտոն։
1973-1978 թվականներին Մոշոնովը խաղացել է Հայֆայի քաղաքային թատրոնում։ Հետագայում, որպես դերասան, համագործակցել է Կամերի, Հաբիմա, Բեյթ Լիսին թատրոնների, «Նևե-Ցեդեկ» թատերախմբի հետ։ Ֆիլմերում սկսել է նկարահանվել 1977 թվականից՝ կատարելով իր դեբյուտը «Ճամփորդություն պատգարակով» ֆիլմում։ Նրա կատարումը դրական է գնահատել «Դավար» թերթի գրախոս Զեև Ռավ-Նոֆը՝ միաժամանակ քննադատելով գլխավոր դերակատար Գիդի Գովին։
1978 թվականին Մոշոնովին ու Շլոմո Բարաբուին հրավիրվել են Իսրայելի հեռուստատեսությամբ անցկացնելու «Զեյ-զե» («Հենց այսպես») զվարճալի ծրագիրը։ Վայսմանի լուրջ և ողբերգական դերից հետո («Ճամփորդություն պատգարակով» ֆիլմում) Մոշոնովը հանդես եկավ ծրագրի կատակերգակի դերում։ Լուրջ դերեր սկսել է կատարել 21-րդ դարի սկզբին` հանդես գալով Դովեր Կոշաշվիլու «Ուշացած հարսանիք» և «Երկնային նվեր» ֆիլմերում։ Երկու ֆիլմերում էլ խաղացել է միջին տարիքի հզոր վրացի-հրեաների, ընտանիքների ղեկավարների դերեր։ «Ուշացած հարսանիք» ֆիլմում մարմնավորած դերի համար արժանացել է Իսրայելի կինոակադեմիայի «Օֆիր» մրցանակի։ Մի քանի թատերական և կինեմատոգրաֆիական դերերի (մասնավորապես՝ «Ոստիկան Ազուլայ» ներկայացում և «Ճանապարհ դեպի կատուներ» ֆիլմ) համար Մոշոնովն առաջարկում է հայտնի իսրայելցի կատակերգու Շայկե Օֆիրի (որի անունով է կոչվում Իսրայելի կինոակադեմիայի մրցանակը) դասական կատարողական աշխատանքների նոր մեկնաբանություն։ Մոշոնովը բազմիցս խաղացել է օտարերկրյա ֆիլմերում, այդ թվում`ամերիկացի ռեժիսոր Ջեյմս Գրեյի երկու ֆիլմերում և «Բուլղարական ռապսոդիա» ֆիլմում, որն այդ երկրից առաջադրվել է «Օսկար» մրցանակի։
Մոշոնովը հանդես է եկել նաև որպես ռեժիսոր։ Առաջին բեմադրությունն իրականացրել է «Հաբիմա» թատրոնում՝ բեմադրելով Էժեն Իոնեսկոյի «Աթոռներ» պիեսը, որը լավ ընդունելության է արժանացել քննադատների և հանդիսատեսների կողմից, սակայն Դեյվիդ Մեմետի «Ռոմանտիկա» պիեսն արժանացել է բացասական ընդունելության՝ չնորմավորված լեքսիկոնի համար, և հեռացվել է խաղացանկից։ «Կամերի» թատրոնում Մոշոնովը բեմադրել է Կառլո Գոլդոնիի «Երկու տիրոջ ծառա» կատակերգությունը։ 2012 թվականին նույն թատրոնում բեմադրել է իսրայելցի դասական Հանոխ Լևինի «Պոպպեր» պիեսը, իսկ Լևինի այրու՝ Լիլիան Բարտոյի և դերասան Դրոր Կերենի հետ իրականացրել է անկախ շոու բեմադրություն՝ Լևինի «Օհմ Էլիաս, Էլիաս» ստեղծագործության հիման վրա։ 2001 թվականին Մոշոնովը ռեժիսորական աշխատանքի համար արժանացել է Հադաս և Ռաֆայել Կլյաչկինների մրցանակի, որը շնորհել է «Իսրայել-Ամերիկա» մշակութային հիմնադրամը։


== Ընտանիք ==
Մոշոնովն ամուսնացած է դերասանուհի Սանդրա Սադի հետ, որին նա հանդիպել է բանակի անսամբլի ելույթների ժամանակ։ Մոնին և Սանդրան ունեն երկու երեխա` օպերային սոպրանո Ալման (Դյուսելդորֆի օպերայի մենակատար) և որդին՝ Մայքլը, Օֆիր մրցանակի կրկնակի դափնեկիր։


== Մրցանակներ և անվանակարգեր ==
Մրցանակներ1999 - Հադաս և Ռաֆայել Կլյաչկինների անվան մրցանակ՝ «Դերասան» անվանակարգում
2001 - «Օֆիր» մրցանակ (Իսրայելի կինոակադեմիայի մրցանակ)՝ «Տղամարդու երկրորդական դերի լավագույն կատարում» անվանակարգում («Ուշացած հարսանիք»)
2001 - Հադաս և Ռաֆայել Կլյաչկինների անվան մրցանակ՝ «Ռեժիսոր» անվանակարգում
2002 - «Միֆալ հա-Պայս» Լանդաուի անվան մրցանակ՝ «Թատրոն» անվանակարգում
2005 - Իսրայելի հեռուստատեսային ակադեմիայի մրցանակ՝ «Կատակերգական սերիալի լավագույն դերասան» անվանակարգում («Կցարիմ»)Անվանակարգեր2000 - «Օֆիր» մրցանակ՝ «Տղամարդու գլխավոր լավագույն դեր» անվանակարգում («Բեսամե մուչո»)
2003 -«Օֆիր» մրցանակ՝ «Տղամարդու երկրորդական դերի լավագույն կատարում» անվանակարգում («Երկնային նվեր»)
2004 - «Օֆիր» մրցանակ՝ «Տղամարդու երկրորդական դերի լավագույն կատարում» անվանակարգում («Զրոյական տարի»)
2013 - «Օֆիր» մրցանակ՝ «Տղամարդու երկրորդական դերի լավագույն կատարում» անվանակարգում («Փղերի որս», «Կոնֆետներ»)
2014 - Իսրայելի հեռուստատեսային ակադեմիայի մրցանակ՝ «Դրամատիկական սերիալի լավագույն դերասան» անվանակարգում («Գորդինների խորշը»)


== Ֆիլմագրություն ==


== Ծանոթագրություններ ==


== Արտաքին հղումներ ==
Шимон Лев-Ари.։ «Мошонов Мони (Шломо)» (եբրայերեն)։ Справочник «Сто лет еврейского театра»։ Վերցված է 2016-07-21